钦定古今图书集成/方舆汇编/边裔典/第025卷 > 《三才图会》 > 《东夷序论》后汉·书
## 钦定古今图书集成/方舆汇编/边裔典/第025卷 > 《三才图会》 > 《东夷序论》后汉·书

论曰：昔箕子违衰殷之运，避地朝鲜。始其国俗，未有
闻也，及施八条之约，使人知禁，遂乃邑无淫盗，门不
夜扃，回顽薄之俗就宽略之法，行数百千年。故东夷
通以柔谨为风，异乎三方者也。苟政之所畅，则道义
存焉。仲尼怀愤，以为九夷可居，或疑其陋。子曰：“君子
居之，何陋之有？”亦徒有以焉耳。其后遂通接商贾，渐
交上国，而燕人、卫满扰杂其风，于是从而浇异焉。《老
子》曰：“法令滋章，盗贼多有。”若箕子之省简文条而用
信义。其得圣贤作法之原矣。